《寄彦章内翰》
宋代·李正民

少希端木赐，遇事多臆度。老矣智虑衰，所见颇疏略。

都将几许智，铸成一大错。归来自悔咎，俛仰怀愧怍。

经营水云居，逝将老寂寞。为欠草堂资，此计殊牢落。

欣闻故人近，智瓮罗戟槊。坐览江山胜，守彼北门籥。

尝观万卷书，素号精且博。尔雅偶未熟，遂中蟛蜞恶。

那知谢太傅，雅志在丘壑。䆉稏连百顷，场圃正收穫。

黄花已经霜，馀英犹烁烁。仍携缥缈人，有酒可斟酌。

老拙失所望，宛如鱼在涸。鬼笑伯龙贫，人忧颜氏乐。

海濒富虾菜，尚有骄藜藿。妄意苕霅间，数亩躬耕凿。

相望幸不远，鄙吝资发药。扁舟泛烟波，乘兴聊一噱。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。